text: Mit navn er Kristian jeg er medlem af SF Ungdom og er tidligere daghøjskoleelev.
  For 3 uger siden havde jeg er debatindlæg i A4 Medier, og denne tale er taget udgangspunkt i debatindlægget.
  Siden januar i år, og frem til juni gik jeg på daghøjskole.
  Det har været nogle lærerige måneder.
  Men desværre er det ikke en mulighed for alle unge.
  Mange står over for udfordringen med at finansierer deres uddannelse, hvad enten det drejer sig om daghøjskoler, folkehøjskoler eller private uddannelser.
  Uddannelse er en afgørende del af vores samfund, og vi er vant til at tro på, at uddannelse er gratis, og at vi som unge over 18 år er berettiget til SU eller lærlingeløn på erhvervsuddannelser.
  Men sådan er det ikke altid.
  Derfor er det på tide at genetablere Fri ungdomsuddannelse (Fuu).
  Fri ungdomsuddannelse var en uddannelse på mindst to og højst tre år.
  Den bestod af forskellige elementer såsom højskoleophold, enkeltfag og udlandsophold.
  Fuu blev oprindeligt etableret i 1995, men blev desværre nedlagt i 2001.
  Som tidligere daghøjskoleelev ved jeg, at mange af mine medstuderende var nødt til at have deltidsjobs ved siden af deres uddannelse.
  Selv var jeg cykelbud hos Just-Eat.
  Fuu var berettiget til SU, hvilket ville have været en stor hjælp for mange af os. Før jeg begyndte på daghøjskole, gik jeg på FGU (Forberedende Grund Uddannelse), hvor jeg var vant til at få skoleydelse.
  Det er afgørende, at uddannelse er tilgængelig for alle, uanset økonomisk baggrund.
  Fuu kan være med til at sikre, at ingen unge begrænses i deres uddannelsesmuligheder på grund af økonomi.
  Jeg vil derfor opfordre de politikere som har holdt tale i går og i dag at genoverveje beslutningen og genetablere Fuu.
  Lad os investere i vores fremtid!
  